สลด! คนร้ายกราดยิงกลางห้างสรรพสินค้ารัฐฟลอริดา สังเวย 4 ศพ
ซ้ำรอยเดิม! คนร้ายกราดยิงกลางห้างสรรพสินค้ารัฐฟลอริดา สังเวย 4 ศพ
27 ส.ค. 2561

ผู้สื่อข่าวรายงานว่า วานนี้ตามเวลาสหรัฐเกิดเหตุคนร้ายใช้ปืนกราดยิงที่ห้างสรรพสินค้าในเมืองแจ็กสันวิลล์ รัฐฟลอริดาของสหรัฐอเมริกาในระหว่างที่มีการแข่งขันวีดิโอเกม ทัวนาเมนท์ “Madden NFL 19” และมีการถ่ายทอดสดทางออนไลน์จากร้านอาหารแห่งหนึ่งซึ่งตั้งอยู่ในห้างสรรพสินค้าดังกล่าว ส่งผลให้มีผู้เสียชีวิต 4 ราย และมีผู้บาดเจ็บประมาณ 11 ราย ส่วนคนร้ายได้ใช้ปืนปลิดชีพตนเองเสียชีวิตในเวลาต่อมา
ทั้งนี้ สื่อท้องถิ่นรายงานว่า คนร้ายเป็นชายผิวขาว และเจ้าหน้าที่ตำรวจเชื่อว่าคนร้ายลงมือก่อเหตุเพียงคนเดียว
อนึ่งก่อนหน้านี้รัฐฟลอริดาเคยเกิดเหตุกราดยิงมาแล้วหลายครั้ง โดยในเดือนมิถุนายน 2559 มีผู้เสียชีวิต 49 ศพในเหตุกราดยิงในสถานบันเทิงแห่งหนึ่ง และยังมีเหตุกราดยิงในโรงเรียนมัธยมปลาย มาร์จอรี สโตนแมน ดักลาส ในเมืองปาร์คแลนด์ เมื่อวันที่ 14 กุมภาพันธ์ในปีนี้ มีผู้เสียชีวิต 17 ศพ